Այսպիսով յանգեցանք յաջորդ երկու բաժիններուն: Առաջինը՝ Հայ մեծագոյն գրողի՝ Ս. Գրիգոր Նարեկացւոյ երկասիրութեանց նուիրուած է: Փրանկիսկոս Պապի կողմէ Ընդհանրական Եկեղեցւոյ Վարդապետ հռչակուած Սուրբը շատերու ծանօթ դարձաւ, եւ բնականաբար իր երկերուն հանդէպ հետաքրքրութիւնը աճեցաւ: Նշենք, սակայն, որ Չեխիոյ մէջ Սրբոյն գործերէն հատուածներ արդէն իսկ կը թարգմանուէին եւ լոյս կը տեսնէին Պրոֆ. Evžen Kindler-ի, Barbora Turková-ի եւ այլոց վաստակով: Երկրորդը՝ Հայոց Շարակնոցի երաժշտագիտութիւնն էր: Աւանդութիւնը բաւական խորունկ արմատներ ունէր. շարականներու եւ տաղերու նմոյշներ արդէն մի քանի տասնամեակներէ ի վեր Պրոֆ. Evžen Kindler եւ իր Music Poetica համոյթը հանրութեան կը հրամցնէին, ռահվիրայական բաղդատութիւններով հանդերձ, որոնց շնորհիւ՝ Հայ աւանդութիւնը իր հարեւան աւանդութեանց կողքին արժանաբար կը դիրքաւորուէր: Վերջին տարիներուն՝ շարականագիտութիւնը, խազագիտութիւնը, Պոլսոյ, Վենետկոյ եւ Վիեննայի բերանացի աւանդութեանց մնացորդներու հետազօտութիւնը, եւ Եղիա Տնտեսեանի ժառանգութեան համապարփակ ուսումնասիրութիւնը նոյնպէս Չեխ միջավայրի մէջ թափ առին: Ասոնց զուգահեռ՝ երաժշտական կատարումներ տեղի ունեցան, Չեխ Եկեղեցական Երաժշտութեան Ընկերակցութեան Convivium ամառնային դասընթացքին՝ եւ Կարոլեան Համալսարանի տաղանդաւոր երիտասարդ երգիչներու եւ երաժիշտներու ճիգերուն շնորհիւ (որոնց մասին «Օրեր»ու էջերու վրայ մերթ ընդ մերթ՝ հաճոյիւ կ’ընթեռնունք), որոնք եւս Հայ եկեղեցական երաժշտութեան հանդէպ ոգեւորութիւն ստեղծեցին: Իսկ երջանիկ զուգադիպութեամբ մը՝ յայտարարուեցաւ թէ Ցուցահանդէսիս թուականներու ընթացքին՝ Միջազգային Ուղղափառ Երաժշտութեան Ընկերակցութեան տարեկան գիտաժողովը այս տարի Պրահա տեղի պիտի ունենայ (Ars Nova – East and West խորագրով): Ուրեմն անտարակոյս՝ փափաքելի էր, որ Ցուցահանդէսիս երկրորդ բաժինը Հայ շարականներու եւ տաղերու առանցքային հրատարակութիւններէ բաղկանար: